CELEX: 62017TN0357
Language: el
Date: 2017-06-06 00:00:00
Title: Υπόθεση T-357/17: Προσφυγή-αγωγή της 6ης Ιουνίου 2017 — Aide et Action France κατά Επιτροπής

14.8.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 269/28
            
         Προσφυγή-αγωγή της 6ης Ιουνίου 2017 — Aide et Action France κατά Επιτροπής
   (Υπόθεση T-357/17)
   (2017/C 269/40)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα-ενάγουσα: Aide et Action France (Παρίσι, Γαλλία) (εκπρόσωπος: A. Le Mière, δικηγόρος)
   
      Καθής-εναγομένη: Ευρωπαϊκή Επιτροπή
   
      Αιτήματα
   
   Η προσφεύγουσα-ενάγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Ευρωπαϊκής Επιτροπής της 6ης Απριλίου 2017, καθώς και το χρεωστικό σημείωμα αριθ. 3241607987 το οποίο της επιδόθηκε στις 8 Αυγούστου 2016, με όλες τις έννομες συνέπειες·
            
         
               —
            
            
               να υποχρεώσει την Ευρωπαϊκή Επιτροπή να καταβάλει στην Aide et Action France ποσόν ύψους 8 000 ευρώ δυνάμει του άρθρου 134 του Κανονισμού Διαδικασίας του Γενικού Δικαστηρίου της Ευρωπαϊκής Ένωσης.
            
         
      Λόγοι και κύρια επιχειρήματα
   
   Προς στήριξη της προσφυγής-αγωγής της, η προσφεύγουσα-ενάγουσα προβάλλει τέσσερις λόγους.
   
               1.
            
            
               Με τον πρώτο λόγο, η προσφεύγουσα-ενάγουσα προβάλλει ότι έχει έννομο συμφέρον και ενεργητική νομιμοποίηση, καθόσον η απόφαση της 6ης Απριλίου 2017 (στο εξής: προσβαλλόμενη απόφαση) παράγει έννομα αποτελέσματα εις βάρος της.
            
         
               2.
            
            
               Με τον δεύτερο λόγο, η προσφεύγουσα-ενάγουσα προβάλλει έλλειψη αιτιολογίας της προσβαλλομένης αποφάσεως, καθόσον:
               
                           —
                        
                        
                           η προσβαλλόμενη απόφαση αντίκειται στα άρθρα 296 της Συνθήκης για τη Λειτουργία της Ευρωπαϊκής Ένωσης (στο εξής: ΣΛΕΕ) και 41 του Χάρτη των Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης)·
                        
                     
                           —
                        
                        
                           η προσβαλλόμενη απόφαση δεν περιλαμβάνει κανένα πραγματικό και νομικό στοιχείο σαφές και αναμφίλεκτο·
                        
                     
                           —
                        
                        
                           η Επιτροπή αρκέστηκε να αναφερθεί σε ελλείψεις της συμβάσεως, χωρίς όμως να προσδιορίσει καμία συμβατική διάταξη η οποία να αποδεικνύει αυτή τη διαπίστωση και χωρίς να τεκμηριώσει οιοδήποτε στοιχείο προσδιορισμού του ύψους του χρέους που επικαλείται·
                        
                     
                           —
                        
                        
                           η προσβαλλόμενη απόφαση είναι ελλιπώς αιτιολογημένη ακόμα και ιδωμένη εντός του ίδιου του πλαισίου της·
                        
                     
                           —
                        
                        
                           οι έρευνες και η περίληψη των πραγματικών περιστατικών στις οποίες προέβη η Ευρωπαϊκή Υπηρεσία Καταπολέμησης της Απάτης (OLAF) δεν κατέστησαν για την προσφεύγουσα-ενάγουσα δυνατή την κατανόηση του περιεχομένου του μέτρου που της επιβλήθηκε.
                        
                     
         
               3.
            
            
               Με τον τρίτο λόγο, η προσφεύγουσα-ενάγουσα προβάλλει ότι δεν της επετράπη η πρόσβαση στο τελικό πόρισμα της OLAF το οποίο διαβιβάστηκε στην Ευρωπαϊκή Επιτροπή, καθόσον:
               
                           —
                        
                        
                           η προσβαλλόμενη απόφαση αντίκειται στο άρθρο 15, παράγραφος 3, ΣΛΕΕ, στο άρθρο 42 του Χάρτη καθώς και στον κανονισμό (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής·
                        
                     
                           —
                        
                        
                           αφ’ ης στιγμής εκδόθηκε το χρεωστικό σημείωμα και εκδόθηκε η απόφαση περί ανακτήσεως της οφειλής δια συμψηφισμού, θα έπρεπε να είχε παρασχεθεί στην προσφεύγουσα-ενάγουσα πρόσβαση στο τελικό πόρισμα της OLAF προκειμένου η πρώτη να μπορέσει να ασκήσει πλήρως τα δικαιώματά της άμυνας·
                        
                     
                           —
                        
                        
                           η Επιτροπή όφειλε να είχε συμμορφωθεί προς τις προϋποθέσεις του εθνικού δικαίου περί προσβάσεως στα έγγραφα στα οποία βασίζεται μια δυσμενής απόφαση·
                        
                     
                           —
                        
                        
                           η αρχή της κοινοποιήσεως των εκθέσεων έρευνας και οικονομικού ελέγχου της Επιτροπής είχε προβλεφθεί στη συμφωνία επιχορηγήσεως·
                        
                     
                           —
                        
                        
                           εν πάση περιπτώσει, η Επιτροπή μπορούσε να κοινοποιήσει ένα έγγραφο αποκρύπτοντας ορισμένα χωρία του.
                        
                     
         
               4.
            
            
               Με τον τέταρτο λόγο, η προσφεύγουσα-ενάγουσα προβάλλει ότι η προσβαλλόμενη απόφαση στερείται παντός νομίμου ερείσματος και, κατά συνέπεια, αντίκειται στη ΣΛΕΕ, καθόσον:
               
                           —
                        
                        
                           η προσβαλλόμενη απόφαση αντίκειται στο άρθρο 209 ΣΛΕΕ, καθώς και στους εκτελεστικούς της δημοσιονομικούς κανονισμούς 966/2012 της 25ης Οκτωβρίου 2012 και 1268/2012 της 29ης Οκτωβρίου 2012·
                        
                     
                           —
                        
                        
                           η προσβαλλόμενη απόφαση δεν βασίζεται σε καμία βέβαιη, εκκαθαρισμένη και απαιτητή οφειλή·
                        
                     
                           —
                        
                        
                           το σύνολο των χρημάτων που εισπράχθηκαν από την προσφεύγουσα-ενάγουσα χρησιμοποιήθηκε για την υλοποίηση του προγράμματος για το οποίο χορηγήθηκαν τα ευρωπαϊκά κονδύλια, σύμφωνα με το άρθρο 14 του παραρτήματος 2 της συμφωνίας επιχορηγήσεως «Grant Contract».